ชุ่มฉ่ำต่อเนื่อง! กรมอุตุฯ เตือนดีเปรสชันลูกใหม่ทำไทยฝนตกชุก
ชุ่มฉ่ำต่อเนื่อง! กรมอุตุฯ เตือนดีเปรสชันลูกใหม่ทำไทยฝนตกชุก กทม.และปริมณฑลฝนฟ้าคะนอง ร้อยละ 80 ของพื้นที่ ขณะที่ไทยตอนบน ฝนตกหนักถึงหนักมาก และคลื่นลมแรงบริเวณฝั่งทะเลอันดามัน เรือเล็กควรงดออกจากฝั่ง
29 พ.ค. 2560

ผู้สื่อข่าวรายงานว่า กรมอุตุนิยมวิทยา ระบุว่า ประเทศไทยมีฝนตกชุกหนาแน่นและมีฝนตกหนักถึงหนักมากบางแห่งในภาคเหนือ ภาคตะวันออกเฉียงเหนือตอนล่าง ภาคกลาง รวมทั้งกรุงเทพมหานครและปริมณฑล ภาคตะวันออก และภาคใต้ ขอให้ประชาชนบริเวณที่ลาดเชิงเขาระวังอันตรายจากฝนตกหนักที่จะเกิดขึ้นในระยะนี้ไว้ด้วย สำหรับบริเวณทะเลอันดามันมีคลื่นสูง 2-3 เมตร ขอให้ชาวเรือบริเวณดังกล่าวรวมทั้งอ่าวไทยตอนบนเดินเรือด้วยความระมัดระวัง และเรือเล็กบริเวณทะเลอันดามันควรงดออกจากฝั่ง

ทั้งนี้ได้ประกาศเตือนฝนตกหนักถึงหนักมากบริเวณประเทศไทยตอนบน และคลื่นลมแรงบริเวณทะเลอันดามัน โดยจะมีผลกระทบจนถึงวันที่ 29 พฤษภาคม 2560 ซึ่งประเทศไทยมีฝนตกชุกหนาแน่นกับมีฝนตกหนักถึงหนักมากบางพื้นที่ในภาคเหนือ ภาคตะวันออกเฉียงเหนือตอนล่าง ภาคกลาง ภาคตะวันออก และภาคใต้ ซึ่งจะได้รับผลกระทบ โดยมีรายละเอียดดังนี้
กรุงเทพมหานครและปริมณฑล จะมีฝนตกต่อเนื่องตลอดช่วง โดยมีฝนฟ้าคะนองร้อยละ 80 ของพื้นที่ และมีฝนตกหนักบางแห่ง อุณหภูมิต่ำสุด 25-26 องศาเซลเซียส อุณหภูมิสูงสุด 32-34 องศาเซลเซียส
ภาคเหนือ บริเวณจังหวัดแม่ฮ่องสอน ตาก กำแพงเพชร และพิษณุโลก
ภาคตะวันออกเฉียงเหนือ บริเวณจังหวัดนครราชสีมา สุรินทร์ บุรีรัมย์ ศรีสะเกษ และอุบลราชธานี
ภาคกลาง บริเวณจังหวัดราชบุรี สมุทรสงคราม สุพรรณบุรี กาญจนบุรี อุทัยธานี ชัยนาท นครสวรรค์ ลพบุรี สระบุรี และพระนครศรีอยุธยา
ภาคตะวันออก บริเวณจังหวัดนครนายก ปราจีนบุรี สระแก้ว ฉะเชิงเทรา เมืองพัทยา ชลบุรี ระยอง จันทบุรี และตราด
ภาคใต้ บริเวณจังหวัดเพชรบุรี ประจวบคีรีขันธ์ ชุมพร ระนอง พังงา ภูเก็ต และกระบี่
ดังนั้นประชาชนบริเวณดังกล่าวควรระวังอันตรายจากฝนตกหนักถึงหนักมากที่อาจทำให้เกิดน้ำท่วมฉับพลันและน้ำป่าไหลหลากที่จะเกิดขึ้นไว้ด้วย ส่วนคลื่นลมบริเวณทะเลอันดามันและอ่าวไทยตอนบนมีกำลังแรง โดยบริเวณทะเลอันดามันมีคลื่นสูง 2-3 เมตร ขอให้ชาวเรือบริเวณทะเลอันดามันและอ่าวไทยตอนบนควรเดินเรือด้วยความระมัดระวัง และเรือเล็กบริเวณทะเลอันดามันควรงดออกจากฝั่งในระยะนี้
ทั้งนี้เนื่องจากพายุดีเปรสชันปกคลุมบริเวณอ่าวเบงกอลตอนบน มีแนวโน้มว่าจะเคลื่อนขึ้นไปบริเวณประเทศเมียนมาในช่วงวันที่ 29-30 พ.ค.60 ประกอบกับมรสุมตะวันตกเฉียงใต้ที่พัดปกคลุมทะเลอันดามันและประเทศไทยมีกำลังแรงขึ้น ลักษณะเช่นนี้ทำให้บริเวณประเทศไทยยังคงมีฝนตกชุกหนาแน่น และมีฝนตกหนักถึงหนักมากบางพื้นที่ในภาคเหนือ ภาคตะวันออกเฉียงเหนือตอนล่าง ภาคกลาง ภาคตะวันออก และภาคใต้ ส่วนคลื่นลมบริเวณทะเลอันดามันและอ่าวไทยตอนบนมีกำลังแรง
อนึ่งก่อนหน้านี้ช่วงวันที่ 25-28 พ.ค.2560 ประเทศไทยมีฝนตกชุกหนาแน่นกับมีฝนตกหนักถึงหนักมากบางพื้นที่ จนส่งผลให้เกิดน้ำท่วมในกรุงเทพและปริมณฑลในหลายพื้นที่